CELEX: 62021TN0413
Language: sk
Date: 2021-07-10 00:00:00
Title: Vec T-413/21: Žaloba podaná 10. júla 2021 – Feralpi/Komisia

25.10.2021   
            
            
               SK
            
            
               Úradný vestník Európskej únie
            
            
               C 431/40
            
         
      Žaloba podaná 10. júla 2021 – Feralpi/Komisia
      (Vec T-413/21)
      (2021/C 431/48)
      Jazyk konania: taliančina
      
         Účastníci konania
      
      
         Žalobkyne: Feralpi Holding SpA (Brescia, Taliansko) (v zastúpení: G. Roberti a I. Perego, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  (i) na základe a v zmysle článku 266 ods. 2 ZFEÚ, článku 268 ZFEÚ a článku 340 ods. 2 ZFEÚ uložil Európskej únii, zastúpenej Komisiou, povinnosť nahradiť škodu spôsobenú žalobkyni tým, že Komisia nezaplatila úroky z omeškania zo sumy náhrady pokuty, ktorú dlhuje v zmysle článku 266 ZFEÚ a na základe výkonu rozsudku Súdneho dvora z 21. septembra 2017 vo veci C-85/15 P, ktorým sa vyhlásila neplatnosť, a ktorá má byť vyčíslená takto:
                  
                              (a)
                           
                           
                              úroky z omeškania splatné zo sumy 10 250 000 eur ako pokuty predbežne zaplatenej žalobkyňou za obdobie od 4. marca 2010 do 26. októbra 2017, určené podľa sadzby stanovenej Európskou centrálnou bankou (ECB) pre jej hlavné operácie refinancovania, účinnou 1. marca 2010 (t. j. jedno percento), zvýšenej o tri a pol percentuálneho bodu, zníženej o bankové úroky, ktoré už boli prijaté, vo výške 3 204 301,82 eura, alebo subsidiárne na podľa úrokovej sadzby, ktorú Všeobecný súd považuje za primeranú,
                           
                        
                              (b)
                           
                           
                              úroky z omeškania zo sumy uvedenej v písmene a) za obdobie od 26. októbra 2017 do dátumu skutočného zaplatenia, prípadne od 16. marca 2021 do dátumu skutočného zaplatenia, určené podľa úrokovej sadzby uvedenej v písmene a), prípadne podľa inej úrokovej sadzby, ktorú Všeobecný súd považuje za primeranú,
                           
                        
            
                  —
               
               
                  (ii) v zmysle článku 263 ods. 4 zrušil rozhodnutie obsiahnuté v liste Komisie, generálneho riaditeľstva pre rozpočet, z 30. apríla 2021 (č. Ares(2021)2904279), ktorým bola zamietnutá žiadosť o náhradu uvedených úrokov, podaná spoločnosťou Feralpi Holding S.p.A. 16. marca 2021,
               
            
                  —
               
               
                  (iii) uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu návrhu na náhradu škody žalobkyňa uvádza jeden žalobný dôvod, podľa ktorého je Komisia v dôsledku svojej mimozmluvnej zodpovednosti v súlade s článkom 266 druhým odsekom ZFEÚ, článkom 268 ZFEÚ a článkom 340 druhým odsekom ZFEÚ povinná zaplatiť žalobkyni náhradu škody vo výške rovnajúcej sa úrokom z omeškania z pokuty, ktorá jej bola vrátená na základe článku 266 ZFEÚ v rámci výkonu rozsudku Súdneho dvora z 21. septembra 2017 vo veci C-85/15 P, ako aj úrokom z omeškania z tejto sumy.
      Na podporu svojho návrhu na zrušenie žalobkyňa uvádza tri žalobné dôvody.
      
                  1.
               
               
                  Prvý žalobný dôvod je založený na nedostatočnosti odôvodnenia.
                  
                              —
                           
                           
                              V tejto súvislosti tvrdí, že z odôvodnenia oznámenia Generálneho riaditeľstva pre rozpočet nevyplývajú dôvody, ktoré ho viedli k tomu, aby považovalo právo žalobkyne za premlčané.
                           
                        
            
                  2.
               
               
                  Druhý žalobný dôvod je založený na porušení článku 266 ZFEÚ a článku 46 Štatútu Súdneho dvora.
                  
                              —
                           
                           
                              V tejto súvislosti tvrdí, že určenie začiatku plynutia premlčacej lehoty zo strany Generálneho riaditeľstva pre rozpočet vychádza z nesprávneho výkladu článku 266 ZFEÚ a článku 46 Štatútu Súdneho dvora.
                           
                        
            
                  3.
               
               
                  Tretí žalobný dôvod je založený na porušení a nesprávnom uplatnení článku 266 ZFEÚ, nariadenia č. 966/2012 (1) a nariadenia č. 1268/2012 (2).
                  
                              —
                           
                           
                              V tejto súvislosti sa uvádza, že generálne riaditeľstvo pre rozpočet odkazovalo na právnu normu, ktoré už nie je účinná, a že právne normy obsiahnuté v nariadení č. 966/2012 a nariadení č. 1268/2012 sa musia v každom prípade uplatňovať v súlade s článkom 266 ZFEÚ a nezbavujú Komisiu povinnosti vyplývajúcej z tohto posledného uvedeného článku.
                           
                        
            
         (1)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 2012, s. 1).
      
         (2)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 2012, s. 1).